Wun kong wubed kany, an kong acito kuca ka lego Lubanga.—Mat. 26:36.
I dyewor me agikki me kwone i lobo, ma dong ticce me pwony woto ki tum, Yecu oyenyo ka ma oling mot me lwodo lok ki lega. En onongo ka ma oling mot man i poto me Gececemane. I cawa meno, Yecu omiyo ki lupwonnyene tira ma pire tek adada i kom lega. I kare ma guo i poto me Gececemane, onongo dong nen calo cwiny dyewor okato woko. Yecu owaco ki lupwonyene ni “wubed ka kiyo piny,” ci en ocito ka lega. (Mat. 26:37-39) Ento i kare ma en tye ka lega, lupwonnyene gunino woko. I kare ma en odwogo onongogi ka nino, en dok owaccigi ni ‘wuki piny dok wuleg kare ducu.’ (Mat. 26:40, 41) En oniang ni gukato ki i par madwong dok onongo guol adada. Ki cwiny me kica, Yecu oye ni “kom aye nyap.” Kadi bed kit meno, pi tyen aryo mukene, Yecu odok cen ka lega, dok i kare ducu ma en odwogo, en onongo lupwonnyene gitye ka nino me ka lega.—Mat. 26:42-45. w22.01 28 ¶10-11
Gibiwinyo dwana.—Jon 10:16.
Yecu oporo wat ma tye i kin en ki lulub kore ki wat ma tye i kin lakwat ki romine. (Jon 10:14) Lapor meno rwatte. Romi gingeyo lakwatgi dok giwinyo dwanne. Lawot mo acel oneno meno ki wange. En owaco ni: “Luwot ma i gurupwa onongo gimito mako cal romi mogo dok gutemo lwongogi wek gubin cok. Ento romi magi pe gubino botwa pien onongo pe gingeyo dwanwa. Ci latin awobi mo matidi ma lakwat obino; cutcut ma en olwongogi, gulubo kore.” Lok pa lawot meno poyo wiwa i kom lok pa Yecu madok i kom romine—nyo lupwonnyene. En owaco ni: “Gibiwinyo dwana.” Ento Yecu tye i polo. Dong watwero winyo dwanne nining? Wawinyo dwanne ka wakwano pwonye dok waketo i tic i kwowa.—Mat. 7:24, 25. w21.12 16 ¶1-2
Dano ducu gubalo, pe gio i kom deyo pa Lubanga.—Rom. 3:23.
Ma lakwena Paulo peya opwonyo ada, en onongo ger dok obedo ka keto aunauna magwar i kom Lukricitayo. Ento lacen, en oye gorone dok obedo atera me loko tamme ki kite. (1 Tem. 1:12-16) Ki kony pa Jehovah, Paulo odoko laelda mamwol, lamar, dok lakica. Me ka bedo ka tamo i kom gorone, en onongo tye ki gen ni Jehovah bitimme kica. (Rom. 7:21-25) En onongo pe tamo ni etwero bedo labongo roc. Me ka meno, en otute matek me dongo kit pa Lukricitayo dok obedo ka jenge i kom teko pa Jehovah me cobo ticce. (1 Kor. 9:27; Pil. 4:13) Jehovah pe ocimo luelda pien ni gitye labongo roc mo keken. Kadi bed kit meno, Jehovah mito ni guye gorogi, dok gutute matek me dongo kit pa Lukricitayo. (Ep. 4:23, 24) Laelda myero oti ki karene me kwano Baibul pire kene me neno ka ma myero etim alokaloka iye i kwone. Ka en otimo meno, Jehovah bikonye me bedo ki yomcwiny ki me bedo laelda maber.—Yak. 1:25. w22.03 29-30 ¶13-15